## Odluka o Stručnoj službi Sabora Republike Hrvatske

### NN 11/1996 (9.2.1996.), Odluka o Stručnoj službi Sabora Republike Hrvatske

# ZASTUPNIČKI DOM SABORA REPUBLIKE HRVATSKE

Na temelju članka 113. a u svezi sa člankom 261. Poslovnika
Zastupničkog doma Sabora Republike Hrvatske, Zastupnički
dom Sabora Republike Hrvatske na sjednici 1. veljače 1996. donio
je

## **ODLUKU**

### **O STRUČNOJ SLUŽBI SABORA REPUBLIKE HRVATSKE**

I.

Ovom Odlukom osniva se i ustrojava Stručna služba Sabora Republike
Hrvatske (u daljnjem tekstu: Stručna služba).

II.

Stručna služba obavlja stručne, administrativne, tehničke
i druge poslove u svezi s radom Sabora Republike Hrvatske (u daljnjem tekstu:
Sabor), a posebice poslove u svezi sa sazivanjem i održavanjem sjednica
domova Sabora i radnih tijela domova Sabora, izrade nacrta akata, zaključaka,
izvješća i zapisnika te stručne obrade materijala i razmatranja
prijedloga akata upućenih Saboru glede njihove usklađenosti s
Ustavom i pravnim sustavom Republike Hrvatske te brige o održavanju reda
u zgradi Sabora.

Za obavljanje određenih poslova iz stavka 1. ove točke Sabor
može imati i zajedničke stručne službe s Uredom Predsjednika
Republike i Vladom Republike Hrvatske, a i drugim tijelima u Republici.

III.

Poslove i zadaće Stručne službe obavljaju, u unuarnjim
ustrojstvenim jedinicama, državni službenici i namještenici imenovani na
položaj ili postavljeni u zvanja, odnosno raspoređeni na radna mjesta
u skladu sa zakonom, ovom Odlukom i Pravilnikom o unutarnjem redu Stručne
službe.

Ustrojstvene jedinice Stručne službe su:

1. Tajništvo Sabora,
2. Kabinet predsjednika Sabora,
3. Služba radnih tijela Zastupničkog doma Sabora,
4. Tajništvo Županijskog doma Sabora,
5. Kabinet predsjednika Županijskog doma Sabora,
6. Služba radnih tijela Županijskog doma Sabora,
7. Služba Komisije za utvrđivanje ratnih i poratnih žrtava.

IV.

U sastavu Tajništva Sabora, kao zasebne ustrojstvene jedinice, djeluju:

- Služba za odnose s javnošću,

- Informativno-dokumentacijska služba i služba knjižnice Sabora,

- Straža Sabora.

U sastavu Službe radnih tijela Zastupničkog doma, kao osnovne
ustrojstvene jedinice, djeluju službe radnih tijela ustanovljenih Poslovnikom
Zastupničkog doma Sabora ili posebnom odlukom Zastupničkog
doma Sabora.

U sastavu tajništva Županijskog doma Sabora, kao osnovne ustrojstvene
jedinice djeluju službe radnih tijela ustanovljenih Poslovnikom Županijskog
doma Sabora ili posebnom odlukom Županijskog doma Sabora.

V.

Stručnom službom upravlja tajnik Sabora.

Tajnik Sabora usmjerava i usklađuje rad Stručne službe.

Za rad Stručne službe tajnik Sabora odgovoran je Zastupničkom
domu Sabora.

Tajnik Sabora ima, u odnosu na Stručnu službu, položaj dužnosnika
koji je voditelj tijela državne uprave.

VI.

Tajnik Sabora ima zamjenika.

Zamjenik tajnika Sabora zamjenjuje tajnika u slučaju njegove
odsutnosti ili spriječenosti.

Imenovanje i razrješenje tajnika Sabora i zamjenika tajnika Sabora uređuje
se Poslovnikom Zastupničkog doma Sabora.

VII.

Tajnik Sabora ima jednoga ili više pomoćnika.

Pomoćnike tajnika Sabora imenuje, na prijedlog tajnika Sabora,
Odbor za izbor, imenovanje i upravne poslove Zastupničkog doma Sabora.

VIII.

Radom unutarnjih ustrojstvenih jedinica Stručne službe upravljaju
njihovi voditelji, i to:

1. Tajništvom Sabora - tajnik Sabora,
2. Kabinetom predsjednika Sabora - tajnik Kabineta predsjednika Sabora,
3. Službom radnih tijela Zastupničkog doma Sabora - zamjenik tajnika
   Sabora,
4. Tajništvom Županijskog doma Sabora - tajnik Županijskog doma Sabora,
5. Kabinetom predsjednika Županijskog doma Sabora - tajnik Kabineta predsjednika
   Županijskog doma Sabora,
6. Službom radnih tijela Županijskog doma Sabora - zamjenik tajnika Županijskog
   doma Sabora,
7. Službom Komisije za utvrđivanje ratnih i poratnih žrtava - pročelnik
   Službe Komisije za utvrđivanje ratnih i poratnih žrtava.

Radom osnovne, odnosno zasebne ustrojstvene jedinice, izravno upravlja
njezin tajnik, a radom Straže Sabora upravlja zapovjednik Straže Sabora.
Zapovjednik Straže Sabora ima zamjenika.

IX.

Po svojim pravima, obvezama i odgovornostima, te uvjetima za imenovanje
na položaj i glede platnoga razreda, izjednačeni su:

- tajnik Službe za odnose s javnošću - s tajnikom radnog tijela
doma Sabora,

- tajnik Informacijsko-dokumentacijske službe i službe knjižnice Sabora
- s tajnikom radnog tijela doma Sabora,

- zapovjednik Straže Sabora - sa savjetnikom u Stručnoj službi,

- zamjenik zapovjednika Straže Sabora - s višim savjetnikom.

Po svojim pravima, obvezama i odgovornostima, te uvjetima za postavljanje
u zvanje i glede platnoga razreda, izjednačeni su:

- viši stručni suradnik - sa savjetnikom,

- stručni suradnik - sa starijim pristavom II. vrste zvanja.

Po svojim pravima, obvezama i odgovornostima, te uvjetima za raspored
na radno mjesto, izjednačeni su:

- stražar u Stručnoj službi Sabora - sa tajnikom II. vrste zvanja,

- viši upravni tajnik, nakon položenoga stručnog ispita i navršenih
pet godina radnog staža - s tajnikom II. vrste zvanja,

- upravni tajnik, do položenoga stručnog ispita i navršenih pet
godina radnog staža - sa tajnikom III. vrste zvanja.

X.

Imenovanje i razrješenje tajnika i zamjenika tajnika Županijskog doma
Sabora uređuje se Poslovnikom Županijskog doma Sabora.

XI.

Odbor za izbor, imenovanja i upravne poslove Zastupničkog doma
Sabora imenuje, na prijedlog predsjednika, odnosno potpredsjednika Sabora,
tajnika kabineta predsjednika Sabora te savjetnike predsjednika i potpredsjednika
Sabora.

XII.

Odbor za izbor, imenovanja i upravne poslove Zastupničkog doma
Sabora imenuje, na prijedlog tajnika Sabora, nadređene državne službenike
koji upravljaju unutarnjim i osnovnim, odnosno zasebnim ustrojstvenim jedinicama
Stručne službe i samostalne savjetnike u Stručnoj službi,
osim onih koji obavljaju poslove za potrebe Županijskog doma Sabora te
zapovjednika Straže Sabora i zamjenika zapovjednika Straže Sabora.

XIII.

Odbor za pravosuđe, izbor i imenovanja Županijskog doma Sabora imenuje,
na prijedlog tajnika Sabora, tajnika Kabineta predsjednika Županijskog
doma, savjetnike predsjednika i potpredsjednika Županijskog doma te nadređene
državne službenike koji upravljaju unutarnjim i osnovnim, odnosno zasebnim
ustrojstvenim jedinicama Stručne službe i samostalne savjetnike
u Stručnoj službi koji obavljaju poslove za potrebe Županijskog
doma Sabora.

XIV.

Tajnik Sabora postavlja u zvanja državne službenike koji nisu obuhvaćeni
točkama VII., XI., XII. i XIII. ove Odluke i raspoređuje namještenike
u Stručnoj službi.

Tajnik Sabora može privremeno, najdulje do tri mjeseca imenovati državnog
službenika na odgovarajući položaj u slučaju da se Odbor za
izbor, imenovanja i upravne poslove Zastupničkog doma Sabora Republike
Hrvatske, odnosno Odbor za pravosuđe, izbor i imenovanja Županijskog
doma Sabora Republike Hrvatske ne može na vrijeme sastati.

XV.

Uvjeti za prijam u državnu službu, postavljenje u određeno zvanje
i imenovanje na položaj u Stručnoj službi, uređuju se Zakonom
i Pravilnikom o unutarnjem redu Stručne službe Sabora Republike
Hrvatske.

Uvjeti za prijam na rad i raspored na radna mjesta i položaje namještenika
u Stručnoj službi uređuju se Zakonom, općim propisima,
kolektivnim ugovorima i Pravilnikom o unutarnjem redu Stručne službe
Sabora Republike Hrvatske.

Državne službenike i namještenike može se primiti u Stručnu službu
i postaviti u određeno zvanje i imenovati na položaj, odnosno rasporediti
na radno mjesto i položaj neovisno o uvjetima iz stavka 1. i 2. ove točke,
ako za to postoje posebno opravdani razlozi.

Državni službenici i namještenici iznimno se u Stručnu službu
primaju bez natječaja, odnosno oglasa.

XVI.

Državni službenici i namještenici u Stručnoj službi imenuju se
na položaje, postavljaju u zvanja, odnosno raspoređuju na radna mjesta
i položaje utvrđene Pravilnikom o unutarnjem redu Stručne službe
Sabora Republike Hrvatske.

Pravilnikom iz stavka 1. ove točke utvrđuju se poslovi koji
se obavljaju u unutarnjim ustrojstvenim jedinicama, zvanja, stručna
sprema i drugi uvjeti koje moraju imati državni službenici i namještenici
na pojedinim mjestima te broj djelatnika na poje-

dinim službeničkim i namješteničkim mjestima.

Pravilnikom iz stavka 1. ove točke pobliže se uređuju i druga
pitanja u skladu sa Zakonom, općim propisima, kolektivnim ugovorima
i ovom Odlukom.

XVII.

Pravilnik o unutarnjem redu Stručne službe donosi Predsjedništvo
Zastupničkog doma Sabora, na prijedlog tajnika Sabora.

Pravilnik iz stavka 1. ove točke dostavlja se Odboru za izbor,
imenovanja i upravne poslove Zastupničkog doma Sabora i Odboru za
pravosuđe, izbor i imenovanja Župnijskog doma Sabora.

XVIII.

Predsjedništvo Zastupničkog doma Sabora donijet će Pravilnik
o unutarnjem redu Stručne službe Sabora u roku 30 dana od dana stupanja
na snagu ove Odluke.

Nadležna radna tijela domova Sabora imenovat će državne službenike
na odgovarajuće položaje, a tajnik Sabora će postaviti državne
službenike u određena zvanja i rasporediti namještenike na određena
radna mjesta u roku 30 dana od dana donošenja Pravilnika iz stavka 1. ove
točke.

Do dana imenovanja na položaj, postavljenja u zvanje, odnosno raspoređivanja
na radno mjesto, ranije imenovani i postavljeni državni službenici, odnosno
raspoređeni namještenici u Stručnoj službi nastavljaju radom
u Stručnoj službi.

Na državne službenike koji ne budu imenovani na položaj ili ne budu
postavljeni u određeno zvanje kao i na neraspoređene namještenike
odgovarajuće se primjenjuju odredbe Zakona.

XIX.

Danom stupanja na snagu ove Odluke prestaje vrijediti Odluka o Stručnoj
službi Sabora Republike Hrvatske ("Narodne novine", broj 60/92.).

XX.

Ova Odluka stupa na snagu danom donošenja, a objavit će se u "Narodnim
novinama".

Klasa: 021-03/5-02/05

Zagreb, 1. veljače 1996.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**akademik Vlatko Pavletić,** v. r.

Odluka, NN 11/1996-158